**KÖVESKÁL KÖZSÉG ÖNKORMÁNYZATA**

**KÉPVISELŐ-TESTÜLETE**

Ikt.szám: Krs/998-9/2019.

**JEGYZŐKÖNYV**

**Készült:** Köveskál Község Önkormányzata Képviselő-testületének 2019. november 22-én 08:00 órakor megtartott nyilvános üléséről.

**Az ülés helye:** Kultúrház Köveskál

**Jelen vannak:**

Györffy Szabolcs polgármester

Csonka Alexandra alpolgármester

Kranabeth Jenő képviselő

Marton Norbert képviselő

**Tanácskozási joggal megjelent:**

Dr. Szabó Tímea jegyző megbízásából Dr. Takács Katalin igazgatási csoportvezető

Molnárné Szalai Valéria pénzügyi ügyintéző

Pálffi Béláné adóügyi ügyintéző

Pálffyné Cséri Mónika műszaki ügyintéző

**A jegyzőkönyvet készítette:** Csik Tímea jegyzőkönyv-vezető

**Györffy Szabolcs polgármester:** köszönti a megjelenteket, megállapítja, hogy a testületből 4 fő jelen van, Szücs Zoltán képviselő egyéb elfoglaltság okán van távol, a testületi ülés határozatképes. A meghívóhoz képest annyiban javasolja módosítani a napirendet, hogy 13. napirendként javasolja felvenni a Szervezeti és Működési Szabályzat módosítását és akkor 14. napirend lenne a vegyes ügyek.

Köveskál Község Önkormányzata Képviselő-testülete 4 igen szavazattal, ellenszavazat és tartózkodás nélkül az alábbi határozatot hozta:

**KÖVESKÁL KÖZSÉG ÖNKORMÁNYZAT**

**KÉPVISELŐ-TESTÜLETÉNEK**

**126/2019. (XI. 22.) HATÁROZATA**

***napirend elfogadásáról***

Köveskál Község Önkormányzata Képviselő-testülete a 2019. november 22-i nyilvános ülés napirendjét az alábbiak szerint elfogadja:

1.) Köveskál Önkormányzat 2019. évi költségvetéséről szóló 2/2019. (II. 25.) rendelet

módosítása   
 Előterjesztő: Györffy Szabolcs polgármester

2.) Helyi adókról szóló 8/2014. (X. 13.) önkormányzati rendelet felülvizsgálata  
 a) helyi adókról szóló rendelet módosítása

b) egyeztetés a települési adóról   
 Előterjesztő: Györffy Szabolcs polgármester

3.) 2020. évi munkaterv elfogadása   
 Előterjesztő: Györffy Szabolcs polgármester

4.) 2020. évi belső ellenőrzési terv jóváhagyása   
 Előterjesztő: Györffy Szabolcs polgármester

5.) Tapolca Környéki Önkormányzati Társulás társulási megállapodás módosítása

Előterjesztő: Györffy Szabolcs polgármester

6.) Köveskál és Térsége Óvoda Társulás társulási megállapodás módosítása   
 Előterjesztő: Györffy Szabolcs polgármester

7.) Köveskál és Térsége Szennyvíz Társulás társulási megállapodás módosítása   
 Előterjesztő: Györffy Szabolcs polgármester

8.) Köveskál Fő utcán (465 hrsz) kialakítandó járda (burkolt padka) kiviteli tervének

elkészíttetése  
 Előterjesztő: Györffy Szabolcs polgármester

9.) Köveskál 435 hrsz-ú ingatlan vagyon kezelésbe vétele   
 Előterjesztő: Györffy Szabolcs polgármester

10.) Köveskál Község településképének védelméről szóló 18/2017. (XII. 30.)   
 önkormányzati rendelet módosítása   
 Előterjesztő: Györffy Szabolcs polgármester

11.) Települési főépítész megbízása  
 Előterjesztő: Györffy Szabolcs polgármester

12.) Településrendezési eszközök felülvizsgálata  
 Előterjesztő: Györffy Szabolcs polgármester

13.) Szervezeti és Működési Szabályzat módosítása

14.) Vegyes ügyek

**Györffy Szabolcs polgármester:** ismerteti a lejárt határidejű határozatokról készült jelentést. Továbbá ismerteti az elmúlt időszak polgármesteri tevékenységét, november 4-től kezdte el vezetni, melyeket felsorol: Huawei munkaterület átadása volt, melyen nem tudott részt venni, a Móni képviselte az önkormányzatot, mivel akkor ültették a fagyal sövényt. November 07-én a Tapolca Környéki Önkormányzati Társulás ülése volt, melyen részt vett, november 8-án volt a járdával kapcsolatos bejárás a tervezővel. November 11-én délután 4 órakor a polgármesterek Kővágóörsön megbeszélést tartottak, november 14-én a Jegyző Asszonnyal egyeztetett Kővágóörsön, továbbá kulturális rendezvényekről volt megbeszélés Köveskálon. November 15-én volt a szennyvíz és óvoda társulás ülése, délután pedig az óvoda beruházás átadása. November 19-én volt egy rendkívüli ülés és akkor is a temetőbe ültették a fagyal sövényt. November 20-án jött a futár a rendkívüli ülésen elhatározott elővétellel kapcsolatban, és aznap elővétellel kapcsolatos nyilatkozatot feladták, délután volt Salföldön a Nemzeti Parkkal egy egyeztetés a Sásdi-rétről. Tegnap Filep Miklóssal egyeztetett a védőnői körzettel kapcsolatban, illetve Alsóörsön volt Kontrát Károly Úr által szervezett megbeszélésen. Jövő héten szerdán 9 órakor lesz a szennyvíztelepnél egy bejárás, ha valaki esetleg el tudna jönni, még két polgármester lesz rajta kívül jelen. Ott első kézből lehet információt kapni a Bakonykarszttól. Kérdezi, hogy van-e észrevétel a jelentéssel kapcsolatban. Megállapítja, hogy nincsen, ezért javasolja a jelentés elfogadását.

Köveskál Község Önkormányzata Képviselő-testülete 4 igen szavazattal, ellenszavazat és tartózkodás nélkül az alábbi határozatot hozta:

**KÖVESKÁL KÖZSÉG ÖNKORMÁNYZAT**

**KÉPVISELŐ-TESTÜLETÉNEK**

**127/2019. (XI. 22.) HATÁROZATA**

***jelentés elfogadásáról***

Köveskál Község Önkormányzata Képviselő-testülete a lejárt határidejű határozatokról készült jelentést elfogadja.

**1.) Köveskál Önkormányzat 2019. évi költségvetéséről szóló 2/2019. (II. 25.)   
rendelet módosítása**

**Györffy Szabolcs polgármester:** a bevételeknél a tűzifa támogatásból, illetve a falugondnoki szolgálat támogatásából lett egy korrekció, továbbá a művelődésszervező alkalmazásának a támogatása lett ide beiktatva, illetve az óvoda felújítás támogatása és egyéb működési bevételek. A kiadásoknál a háziorvosi takarítási díj, a védőnői szolgálat személyi juttatása, a könyvtári szolgáltatás egyéb személyi juttatása, a szociális tűzifa, a Faluprogram, az óvoda felújítás pályázati támogatással és a tartalék változása.

**Molnárné Szalai Valéria pénzügyi ügyintéző:** a polgármester úr által ismertetett volt a szeptemberi módosítás, mert ezt is szerepelteti az előterjesztésben.

**Györffy Szabolcs polgármester:** a mostani módosításban szerepel a működési célú támogatás. Kérdezi, hogy a lakossági víz- és csatorna szolgáltatás támogatás mit takar.

**Molnárné Szalai Valéria pénzügyi ügyintéző:** ez az, amire az önkormányzat pályázatot nyújt be a DRV keretein belül, ő adja az adatokat, az önkormányzat pedig benyújtja, ha megérkezik a támogatás, akkor azt a DRV használja fel.

**Györffy Szabolcs polgármester:** a közművelődési érdekeltségi támogatás a pályázaton elnyert összeg 750.000 Ft, illetve van egy 150.000 Ft-os önrésze. A Faluprogram keretében az óvoda udvar fejlesztése 3.954.000 Ft, járda kiépítésének anyagköltsége 4.571.000 Ft, közvetített szolgáltatások 300.000 Ft. A kiadásoknál a felsorolásban szerepel: óvoda udvar, képviselői tiszteletdíjak, szakmai tevékenység ügyvédi díj, számítógép konfiguráció beszerzése ez még februári a hivatalhoz, bér visszafizetés utáni kamat, járdaépítés, város és községgazdálkodás, lakossági víz és csatorna szolgáltatás, amiről az előbb beszéltek a   
DRV-nek. Továbbá védőnői szolgálat egyéb munkavégzés 358.000 Ft, üdülőhelyi tevékenység, foglalkoztatottak személyi juttatása 208.000 Ft, járda építésnél a tervezői munkadíj, amiről dönteni fognak az 500.000 Ft, a közfoglalkoztatottak egyéb személyi juttatása, valamint a közművelődési érdekeltségnövelő támogatás keretében a teljes beszerzés 1.395.000 Ft lesz.

Kérdezi, hogy a költségvetés módosításával kapcsolatban van-e észrevétel, kérdés. Megállapítja, hogy nincsen, ezért javasolja elfogadásra a rendelet módosítását.

Köveskál Község Önkormányzata Képviselő-testülete 4 igen szavazattal, ellenszavazat és tartózkodás nélkül az alábbi rendeletet alkotta:

**KÖVESKÁL KÖZSÉG ÖNKORMÁNYZAT**

**KÉPVISELŐ-TESTÜLETÉNEK**

**21/2019. (XII. 05.) ÖNKORMÁNYZATI RENDELETE**

**a 2019. évi költségvetéséről szóló**

**2/2019. (II. 25.) önkormányzati rendelete módosításáról**

**Györffy Szabolcs polgármester:** a költségvetés módosításához kapcsolódik egy tájékoztatási kötelezettség, melyet javasol elfogadni.

Köveskál Község Önkormányzata Képviselő-testülete 4 igen szavazattal, ellenszavazat és tartózkodás nélkül az alábbi határozatot hozta:

**KÖVESKÁL KÖZSÉG ÖNKORMÁNYZAT**

**KÉPVISELŐ-TESTÜLETÉNEK**

**128/2019. (XI. 22.) HATÁROZATA**

***Tájékoztatási kötelezettségről***

Köveskál Község Önkormányzata Képviselő-testülete a 2019. évi költségvetés módosításához kapcsolódó, az államháztartásról szóló törvény szerinti tájékoztatást elfogadja.

**2.) Helyi adókról szóló 8/2014. (X. 13.) önkormányzati rendelet felülvizsgálata  
 a) helyi adókról szóló rendelet módosítása**

**Györffy Szabolcs polgármester:** ezen napirenden belül a rendeletben megállapított 50 Ft-os telekadó mértékéről van szó. Érkezett egy megkeresés, mely szerint konfiskáló lenne ez az adómérték. Az előterjesztésben le van írva, hogy ez az adómérték gyakorlatilag más településeken 30-90 Ft között van, Balatonrendesen 30 Ft, Mindszentkállán 10, Révfülöpön 90 Ft, Salföldön 30 Ft, Balatonhenyén pedig 30 Ft. Köveskál adómértéke ugyan nem konfiskáló aKÚRIA Önkormányzati Tanácsának Köf.5021/2016/3, Köf.5021/2017/4, Köf.5018/2016/4, Köf.5011/2017/4. számú határozataiban megfogalmazottak szerint *„konfiskáló jellegű az az adó, amely mértékénél fogva és az adó tárgyát képező vagyontömeghez képest súlyosan aránytalan. Az az adómérték, amely évente a vagyon értékének közel 60–70 %-át teszi ki, súlyosan aránytalannak minősül, mivel belátható időn belül felemészti az adótárgyat. Építményadó és telekadó konfiskáló jellegét csak kivételesen, olyan esetekben lehet megállapítani, amikor az adó éves mértéke megközelíti, vagy meghaladja a vagyontárgy értékét. Egy adott adóalany gazdasági teljesítőképességének növekedése vagy csökkenése nem ad alapot a helyi adó törvényellenességének megállapítására” -* de a nagyobb, különösen az 1 hektárt meghaladó alapterületű, művelés alól kivett ingatlanok tekintetében az adómérték és az adóalap szorzataként előálló adóösszeg jelentős terhet ró ezen ingatlanok tulajdonosaira. Az egy hektár fölötti belterületi ingatlanok esetében az FM rendelkezések sem adnak lehetőséget a művelési kötelezettség megállapítása esetében a mentesítésre. Ezért kérték előterjeszteni ezt a napirendet, mivel szándékukban áll ezen ingatlanok vonatkozásában méltányosan eljárni, ezért a helyi adórendeletben megfogalmazott mentességek körének kibővítését kezdeményezték. Az előterjesztésben kettő verzió szerepel, az egy hektár fölötti belterületi ingatlanok esetében az

* „A” verzió szerint az egy hektár feletti rész alapterületével mentesítené a fizetendő adót, így 1.700.000 Ft éves telekadótól esne el az önkormányzat,
* a „B” verzió esetében az egy hektárt meghaladó alapterület rész esetében az alapterület 50 %-át mentesítené a telekadó alól, így a kieső éves bevételi összeg 1.100.000 Ft lenne.

Várja a hozzászólásokat a napirenddel kapcsolatban.

**Csonka Alexandra alpolgármester:** kérdezi, hogy ezt 2020-tól alkalmaznák.

**Dr. Takács Katalin igazgatási csoportvezető:** az előterjesztés úgy készült, hogy 2019. évtől kell alkalmazni.

**Csonka Alexandra alpolgármester:** az „A” verziót javasolja elfogadásra.

**Dr. Takács Katalin igazgatási csoportvezető:** az „A” verzió mellett az szól, hogy a „B” verzió esetében az egész terület 50 %-a mentesülne, tehát, hogy ha kialakulna egy olyan telek telekösszevonással, vagy lehet, hogy van is az adórendszerben ilyen telek, ami 10.010 m2, akkor valójában csak 5005 m2 után kell fizetni. A másik verzió esetében 10.000 m2 után mindenképpen fizetni kell.

**Csonka Alexandra alpolgármester:** ezért inkább mindenképpen az „A” verziót támogatja.

**Györffy Szabolcs polgármester:** javasolja, hogy aki el tudja fogadni az előterjesztésben szereplő rendelet tervezet közül az „A” verziót, kézfeltartással jelezze.

Köveskál Község Önkormányzata Képviselő-testülete 4 igen szavazattal, ellenszavazat és tartózkodás nélkül az alábbi rendeletet alkotta:

**KÖVESKÁL KÖZSÉG ÖNKORMÁNYZAT**

**KÉPVISELŐ-TESTÜLETÉNEK**

**22/2019. (XII. 05.) ÖNKORMÁNYZATI RENDELETE**

**a helyi adókról szóló 8/2014. (X. 13.) önkormányzati rendelete módosításáról**

**b) Egyeztetés a települési adóról**

**Györffy Szabolcs polgármester:** lakossági kezdeményezés volt arra, hogy főleg a zártkerti ingatlanok olyan állapotban vannak, hogy nem a művelési ágnak megfelelően művelik és többek között Csopakon és Balatonhenyén is vezettek be települési adót, amivel arra szorítják rá a telektulajdonosokat, hogy a művelési ágnak megfelelően hasznosítsák az ingatlanokat. Ezzel kapcsolatban már volt is egyeztetés egy korábbi testületi ülésen, ahol elhangzott, hogy milyen adminisztrációs terhek terhelnék az önkormányzatot munka, illetve anyagi, valamint a helyszíni szemle díjai, amit igazságügyi szakértővel kell végrehajtani, továbbá a postaköltség stb. Nagyon jó lenne bevezetni ezt az adót, sőt hogy ha befolyna a munkadíjra fordított költség, akkor be is szeretnék vezetni, mert a település egy részét egy kulturáltabb állapotba hozná. Ezzel kapcsolatban szeretné kérdezni, hogy mik azok a buktatók, ami miatt meggondolásra érdemes a bevezetése.

**Dr. Takács Katalin igazgatási csoportvezető:** készített a települési adóról általánosságban egy tájékoztatót, melyet ismertetne, tekintettel arra, hogy ez egy speciális adónem a többihez képest. A képviselő-testület az illetékességi területén a helyi adók mellett települési adókat is bevezethet. Rendelettel olyan települési adót vezethet be, amelyet törvény nem tilt. Igazából bármely adótárgyra megállapítható, a feltétele az, hogy arra nem terjed ki törvényben szabályozott közteher hatálya, tehát nemcsak zártkerti ingatlanokra és gondozatlan területekre lehet, hanem bármire. A települési adónak nem lehet alanya önkormányzat, szervezet, továbbá – e minőségére tekintettel – vállalkozó. A helyi adókról szóló törvény maga megszabja, hogy mely rendelkezéseit kell alkalmazni a települési adóra. Ez mindössze maga az adó bevezetésének lehetősége, a MÁK felé történő adatszolgáltatási kötelezettség, törvényben nem szabályozott eljárási kérdések rendeletben való szabályozása.

**Györffy Szabolcs polgármester:** kérdezi, hogy ha a tulajdonos vállalkozó, akkor rögtön mentesül.

**Dr. Takács Katalin igazgatási csoportvezető:** e minőségére tekintettel nem lehet alanya az adónak.

**Györffy Szabolcs polgármester:** kérdezi, hogy ha az ingatlanon épület van és arra már építményadó van kivetve, akkor nem lehet települési adót kivetni.

**Dr. Takács Katalin igazgatási csoportvezető:** attól függ, hogyan fogalmazza meg a testület az adó tárgyát, az építmény az építményadó hatálya alá esik. A földterület eshet a települési adó hatálya alá. Az adózás rendjéről szóló törvényben szabályozott eljárási szabályokat kell alkalmazni, de ami abban nincsen benne, ott a testületnek kell megalkotni a helyi rendeletben az eljárási szabályokat a települési adónál. Azt még fontos tudni, hogy ez kötött felhasználású bevétel, nem bármire lehet fordítani, ami ebből befolyik, vagy fejlesztési célra, vagy szociális ellátások finanszírozására. Ezen adónem vonatkozásában nincsen lefektetett adómaximum, illetve nincs évközi súlyosítási tilalom.

**Györffy Szabolcs polgármester:** az eljárási szabályokat az önkormányzat határozza meg. Kérdezné, hogy úgy hallotta, hogy úgy voltak az eljárási szabályok, hogy tavasszal minden egyes helyrajzi számra ki kellett küldeni egy felszólítást, hogy a művelési ágnak megfelelően hasznosítsa a tulajdonos és utána pedig meg volt az ellenőrzés a nyár folyamán és akiknek nem volt rendbe azoknak ment ki a felszólítás és a bírság. Kérdezi, hogy ezt a tavaszi általános tájékoztatást minden esetben az eljárási rendbe bele kell venni.

**Dr. Takács Katalin igazgatási csoportvezető:** Balatonhenyénél is ez úgy kezdődött, hogy mielőtt ez a rendelet hatályba lépett 2017. január 1-jén akkor nagyon sok egyeztetés volt mind a testület és hivatal között, mind a hivatal és a Kormányhivatal között, mert ezek elég speciális rendeletek. Amióta hatályba lépett három vagy négy módosítás volt, törvényességi felhívást is kapott az önkormányzat a sok egyeztetés ellenére, de a gyakorlat során jöttek ki a buktatói a dolognak. Úgyhogy sok változáson ment keresztül, most jelenleg úgy van, hogy az adózónak adatbejelentést kell tennie.

**Györffy Szabolcs polgármester:** kérdezi, hogy ha nem teszi meg a bejelentést, akkor mi történik.

**Dr. Takács Katalin igazgatási csoportvezető:** ha nem teszi meg, akkor felhívás, bírság.

**Györffy Szabolcs polgármester:** kérdezi, hogy már az is bírságot von maga után, ha nem teszi meg a bejelentést.

**Pálffi Béláné adóügyi ügyintéző:** beletették a rendeletbe, hogy aki nem tesz eleget az adatbejelentési kötelezettségnek, akkor a rendelkezésre álló adatok, vagyis a Takarnetből ki tudják nyerni az adatot, hogy mekkora az alapterület, ki a tulajdonos, de belevették a rendeletben, hogy annak alapján megállapítják.

**Györffy Szabolcs polgármester:** kérdezi, hogy akkor nem kell felszólítani, ha nem küldte be az adatokat.

**Pálffi Béláné adóügyi ügyintéző:** de megtehetik, ha beleveszik a rendeletbe, akkor tulajdonképpen ezt áthidalhatják.

**Dr. Takács Katalin igazgatási csoportvezető:** az adatbejelentés alapján az adó alanyává válik, megtörténik az adó kivetése és ez megy évről-évre. Minden év áprilisában kérelmet nyújthat be abban az irányba, hogy a mentességet az adóhatóság megállapítsa számára. Igazából mentességet kér április 1. és április 30. között, ha ez a kérelem megérkezik, akkor az alapján elindul egy adóhatósági eljárás, amiben igazságügyi szakértőt rendelnek ki, mert a hivatal nem tudja eldönteni, hogy gazosnak, vagy nem gazosnak minősül. Egyébként ezzel az értelmező rendelkezéssel kapcsolatban is nagyon sok módosítás volt már, mert nehéz volt megfogni ezt a fogalmat, hogy mi tartozik a gondozott és a gondozatlan fogalma alá adó szempontból.

**Györffy Szabolcs polgármester:** hát a lágy és fásszárú növények.

**Dr. Takács Katalin igazgatási csoportvezető:** jelenleg úgy van, hogy mentes az adó alól Balatonhenyében a beépítetlen zártkerti termőföld, ha az adóalany a termőfölddel kapcsolatos hasznosítási kötelezettségének eleget tesz. Itt meg kellett határozni a termőföld hasznosítási kötelezettség fogalmát, hogy a rendelet szerint mi számít annak, ami úgy szól, hogy a hasznosítási kötelezettségnek két módon lehet eleget tenni. Egyrészt a művelési ágnak megfelelő termeléssel történő hasznosítással, másrészt nem a művelési ágnak megfelelő hasznosítással, a terület tisztán tartásával, oly módon, hogy a gyomnövények, cserjék, bokrok megtelepedése és terjedése megakadályozásra kerüljön. A gyomnövények, cserjék, bokrok borítottságának átlaga az ingatlanon az 5 %-ot nem haladhatja meg.

**Györffy Szabolcs polgármester:** a szőlő és gyümölcs esetében elég az is, hogy ha kultur-állapotban tartja.

**Dr. Takács Katalin igazgatási csoportvezető:** igen, kétféle módon vagy a művelési ágnak megfelelően, vagy az előbb elmondottak szerint, Balatonhenyében így van.

**Pálffi Béláné adóügyi ügyintéző:** meg kellene állapítani, vagy kijelenteni azt, hogy milyen célból kívánja a testület bevezetni. Azért, hogy rend legyen a zártkertben, vagy azért, hogy bevétel legyen, vagy mindkettő fontos, de melyik a fontosabb. A földhivatalnak van olyan hatásköre, hogy jelzés alapján, vagy önmaguktól is tehetnek ilyen bejárást, helyszíni szemlét és bírsággal sújtják azokat, akik nem tesznek eleget a kötelezettségüknek. Első körben célszerűbbnek tartanák azt, hogy akár a testület, vagy bevonva akár több személyt is és körbe járnák a területet, a zártkertet és jeleznék, hogy melyik az az ingatlan, amit jelezni kellene.

**Györffy Szabolcs polgármester:** ezt már tíz éve próbálják, de nem történt semmi.

**Pálffi Béláné adóügyi ügyintéző:** de ha ezt írásban adják be és kérik, hogy hívják fel a tulajdonosok figyelmét erre, akkor az hatásosabb. Nem azt mondják, hogy ne vezessék be, de első körben célszerűbb lenne ez, és ha nem vezet eredményre, akkor még mindig megteheti, hogy év közben bevezeti a települési adót.

**Györffy Szabolcs polgármester:** kérdezi, hogy a települési adót év közben is bevezethetik.

**Pálffi Béláné adóügyi ügyintéző:** igen, bevezethetik, mert a települési adó teljesen másképpen működik, mint a többi.

**Györffy Szabolcs polgármester:** kérdezi, hogy akkor nincsen ez az áprilisi adatbejelentés.

**Pálffi Béláné adóügyi ügyintéző:** ez csak konkrétan a henyei rendeletben van benne, ez az időszak lehet éppen szeptember 1-től szeptember 30-ig, vagy egy hosszabb távot felölelő például június 1-től szeptember 30-ig.

**Dr. Takács Katalin igazgatási csoportvezető:** a henyeiben is eredetileg két időpont volt. amikor a szakértő kiment, áprilisban és szeptemberben és mindkettő időpontban meg kellett felelni a gondozottságnak.

**Györffy Szabolcs polgármester:** ha jól érti, akkor az adminisztráció annyival csökken, hogy nem kell minden tulajdonost kiértesíteni, hanem ha ebben a formában bevezetné a testület, akkor az ügyfélnek kell egy adatlapot kitölteni.

**Dr. Takács Katalin igazgatási csoportvezető:** minden évben egy kérelmet kell kitölteni.

**Györffy Szabolcs polgármester:** tehát minden évben kitölt egy kérelmet, hogy megfelelően műveli a területet. Az önkormányzat pedig a Takarnet, illetve a bejárás alapján azokat az ingatlan tulajdonosokat fel tudná szólítani, akik ennek a kötelezettségnek nem tesznek eleget és azok esetében egy igazságügyi szakértővel kellene kimenni, illetve lenne egy ügyintézői költség és utána behajtható lenne az adó.

**Dr. Takács Katalin igazgatási csoportvezető:** ha bevezetésre kerül, akkor az adózók megteszik az adatbejelentést, az adó alanyává válnak és akkor kivetésre kerül nekik. Ez alapján a kérelem alapján, amit minden évben benyújtanak és a szakértő által megállapításra kerül, hogy ténylegesen gondozott és művelt, őket mentesítik ez alól. Aki nem nyújtja be a kérelmet, annak marad az adója, akár gondozott, akár nem. Aki elfelejti benyújtani és gondozott a területe az ugyanúgy fizeti az adót, mert ez a feltétele annak, hogy meg tudják állapítani a mentességet. Ez a határidő jogvesztő határidőként van a henyei rendeletben.

**Györffy Szabolcs polgármester:** akkor mi értelme van a helyszíni szemlének, hogy ha ki kell küldeni olyannak is az adót, aki nem nyújtotta be a bevallást.

**Dr. Takács Katalin igazgatási csoportvezető:** ha valaki benyújtja, hogy gondozott és kéri a mentesítést, akkor arról meg kell győződni, hogy valóban gondozott, vagy nem. Csak ezeket a területeket vizsgálja a szakértő, akik benyújtották a kérelmet.

**Györffy Szabolcs polgármester:** pont fordítva gondolta.

**Dr. Takács Katalin igazgatási csoportvezető:** fordítva is lehet, de Henyében így van.

**Györffy Szabolcs polgármester:** tehát az eljárási rendet meg lehet fordítani, hogy aki nem nyújtja be a kérelmét azzal nem foglalkoznak, hanem minden évben van egy helyszíni bejárás és az ott megállapított ingatlanokra menne ki a bírság.

**Dr. Takács Katalin igazgatási csoportvezető:** a legelsőnél, amikor Balatonhenye ezt bevezette, akkor ez így működött kétszer mentek ki és erre jött a törvényességi észrevétel.

**Györffy Szabolcs polgármester:** tehát akkor ezt nem lehet megfordítani.

**Dr. Takács Katalin igazgatási csoportvezető:** meg kell határozni, hogy konkrétan mit szeretne a testület, a hivatal előkészíti, körbejárja.

**Györffy Szabolcs polgármester:** ha azt tapasztalták, hogy egy adott ingatlan nincs azok között, amit kifogásoltnak minősítenek, akkor elfogadottnak tekintsék a bejelentését, annak ellenére, hogy nem jött be.

**Dr. Takács Katalin igazgatási csoportvezető:** tehát akkor minden egyes alkalommal az összes ingatlant körbejárja a szakértő, az költségben sem olcsó.

**Györffy Szabolcs polgármester:** kérdezi, hogy mindegyik ingatlanról készít jegyzőkönyvet.

**Dr. Takács Katalin igazgatási csoportvezető:** igen minden ingatlanról vesz fel jegyzőkönyvet, készít fotókat.

**Györffy Szabolcs polgármester:** tehát akkor vagy kivetik az adót arra, aki nem tett bevallást, vagy pedig még több szemlét csinálnak, mint amennyi eredetileg kellene. Kérdezi, hogy ha valaki nem nyújtja be a bevallást, akkor az igazságügyi szakértő nem is megy ki arra a területre, mert azt úgy veszi, hogy nincsen művelve.

**Dr. Takács Katalin igazgatási csoportvezető:** nem kényszeríthető az adózó, hogy nyújtson be kérelmet.

**Györffy Szabolcs polgármester:** ez nagyon bonyolult.

**Csonka Alexandra alpolgármester:** ez hosszabb előkészítést igényel. Egyébként tudja, hogy néha megy ki egy-két levél a földhivataltól.

**Pálffyné Cséri Mónika műszaki ügyintéző:** az írásbeli bejelentésre kötelesek eljárni. Volt ilyen ügye más településen, nem tömegesen, de egy-egy ingatlant bejelentettek a földhivatalban és eljártak.

**Györffy Szabolcs polgármester:** akkor azt kéri a testülettől, hogy próbálják meg ezeket összeszedni és egy olyan listát nyújtsanak be, ami majdnem teljes legyen és akkor ezzel indulnak és, hogy év közben foglalkoznak-e vele, azt majd meglátják.

**Pálffi Béláné adóügyi ügyintéző:** valószínű, hogy az lesz a reakciójuk, hogy nincsen rá kapacitásuk, most jelenleg a hivatalban sincsen, legalábbis abból a szempontból, hogy ha egy új adónemként bevezetik, akkor először mindenkit tájékoztatnak arról, hogy bevezetésre kerül, utána adatbejelentőt kapnak. A henyei adónál kb. 3 tértivevényes levél megy ki egy adózónak egy éven belül, de ott már folyamatban van. Tehát, ha most bevezetnék, akkor az biztos, hogy nemcsak 3 tértivevényes levelet jelent.

**Csonka Alexandra alpolgármester:** kérdezi, hogy Balatonhenye ezért vett fel egy embert.

**Pálffi Béláné adóügyi ügyintéző:** igen, 4 órában, csak ezzel foglalkozott, illetve a telekadóval.

**Dr. Takács Katalin igazgatási csoportvezető:** még azt elmondja, hogy ami még az elején nehézség volt, hogy az összes ingatlan összes tulajdonosát értesíteni kellett. Fel kellett szólítani, hogy adjanak adatbejelentést és rengeteg olyan terület volt, akinek a tulajdonosa nem tudta, hogy az adott ingatlannak tulajdonosa, mert örökölte, volt olyan, aminek sok tulajdonosa volt, de a fele meghalt, így egy csomó póthagyatéki eljárás volt, tehát az indulás sem volt egyszerű.

**Györffy Szabolcs polgármester:** tehát a 800 ingatlannak az x darab tulajdonosa. Ahol nem volt hagyaték, ott hogyan jártak el.

**Dr. Takács Katalin igazgatási csoportvezető:** ott póthagyatéki eljárás indult, az utolsó lakóhelye szerinti hivatalt megkereste a hivatal, hogy folytassanak le póthagyatéki eljárást. Ezek hosszadalmas eljárások, de hosszú távon megéri.

**Györffy Szabolcs polgármester:** akkor egyelőre megkeresik a földhivatalt és majd visszatérnek ennek az adónemnek a bevezetésére. Javasolja, hogy aki ezzel egyetért, kézfeltartással jelezze.

Köveskál Község Önkormányzata Képviselő-testülete 4 igen szavazattal, ellenszavazat és tartózkodás nélkül az alábbi határozatot hozta:

**KÖVESKÁL KÖZSÉG ÖNKORMÁNYZAT**

**KÉPVISELŐ-TESTÜLETÉNEK**

**129/2019. (XI. 22.) HATÁROZATA**

***települési adó bevezetésének lehetőségéről***

Köveskál Község Önkormányzata Képviselő-testülete a települési adó bevezetésének lehetőségével kapcsolatos tájékoztatót tudomásul vette, ezen adónem esetleges bevezetésére a későbbiek során visszatér.

Egyúttal a zártkerti ingatlanok rendbetétele vonatkozásában az illetékes földhivatalnál eljárást kezdeményez.

Felhatalmazza a polgármestert az érintett ingatlanok helyrajzi számainak kigyűjtésével és a földhivatali eljárás megindításával.

Felelős: Györffy Szabolcs Zoltán, polgármester

Határidő: folyamatos.

**3.) 2020. évi munkaterv elfogadása**

**Györffy Szabolcs polgármester:** a megszokott menetrend szerint lennének a jövő évben is a testületi ülések. Javasolja a munkaterv elfogadását.

Köveskál Község Önkormányzata Képviselő-testülete 4 igen szavazattal, ellenszavazat és tartózkodás nélkül az alábbi határozatot hozta:

**KÖVESKÁL KÖZSÉG ÖNKORMÁNYZAT**

**KÉPVISELŐ-TESTÜLETÉNEK**

**130/2019. (XI. 22.) HATÁROZATA**

***A 2020. évi munkatervről***

Köveskál Község Önkormányzata Képviselő-testülete a 2020. évi munkatervet elfogadja.

Felelős: Györffy Szabolcs Zoltán, polgármester

Határidő: a munkatervben meghatározottak szerint.

**4.) 2020. évi belső ellenőrzési terv jóváhagyása**

**Györffy Szabolcs polgármester:** a jövő évi belső ellenőrzés célja az óvodai közalkalmazottak besorolásának vizsgálata. Kérdezi, hogy van-e ezen napirenddel kapcsolatosan észrevétel. Megállapítja, hogy nincsen, ezért javasolja a terv jóváhagyását.

Köveskál Község Önkormányzata Képviselő-testülete 4 igen szavazattal, ellenszavazat és tartózkodás nélkül az alábbi határozatot hozta:

**KÖVESKÁL KÖZSÉG ÖNKORMÁNYZAT**

**KÉPVISELŐ-TESTÜLETÉNEK**

**131/2019. (XI. 22.) HATÁROZATA**

***belső ellenőrzési terv jóváhagyásáról***

Köveskál Község Önkormányzata Képviselő-testülete a 2020. évre vonatkozó belső ellenőrzési tervét jóváhagyja.

Felelős: Györffy Szabolcs Zoltán polgármester

Határidő: a tervben meghatározottak szerint

**5.) Tapolca Környéki Önkormányzati Társulás társulási megállapodás módosítása**

**Györffy Szabolcs polgármester:** a társulási megállapodásban módosításra kerültek az új polgármesterek, illetve a lakosság szám, melyről már szavazott a társulás, de november 30-ig minden társulásban lévő településnek külön-külön el kell fogadni. Javasolja a megállapodás módosítás elfogadását.

Köveskál Község Önkormányzata Képviselő-testülete 4 igen szavazattal, ellenszavazat és tartózkodás nélkül az alábbi határozatot hozta:

**KÖVESKÁL KÖZSÉG ÖNKORMÁNYZAT**

**KÉPVISELŐ-TESTÜLETÉNEK**

**132/2019. (XI. 22.) HATÁROZATA**

***Tapolca Környéki Önkormányzati Társulás társulási   
megállapodásának módosításáról***

Köveskál Község Önkormányzata Képviselő-testülete a Tapolca Környéki Önkormányzati Társulás Társulási Megállapodása módosítását az előterjesztés melléklete szerint elfogadja.

Felkéri a polgármestert, hogy a határozatot küldje meg a Tapolca Környéki Önkormányzati Társulás elnökének.

Felhatalmazza a polgármestert a Társulási Megállapodás aláírására.

Felelős: Györffy Szabolcs Zoltán polgármester

Határidő: 2019. november 30.

**6.) Köveskál és Térsége Óvoda Társulás társulási megállapodás módosítása**

**Györffy Szabolcs polgármester:** az óvoda társulási megállapodás módosítást az érintett településeknek el kell fogadni. Szintén személyi és lakosságszám változás az oka a módosításnak. Javasolja a megállapodás módosítás elfogadását.

Köveskál Község Önkormányzata Képviselő-testülete 4 igen szavazattal, ellenszavazat és tartózkodás nélkül az alábbi határozatot hozta:

**KÖVESKÁL KÖZSÉG ÖNKORMÁNYZAT**

**KÉPVISELŐ-TESTÜLETÉNEK**

**133/2019. (XI. 22.) HATÁROZATA**

***Köveskál és Térsége Óvoda Társulás társulási megállapodás módosításáról***

Köveskál Község Önkormányzata Képviselő-testülete a Köveskál és Térsége Óvoda Társulás Társulási Megállapodását felülvizsgálta.

A Képviselő-testület az előterjesztésben foglaltakkal egyetért és a Társulási megállapodás módosítását és egységes szerkezetét az előterjesztés szerinti tartalommal elfogadja.

A Képviselő-testület felkéri a jegyzőt, hogy a döntést a Társulás elnöke részére küldje meg.

Felelős: Dr. Szabó Tímea jegyző

Határidő: azonnal

**7.) Köveskál és Térsége Szennyvíz Társulás társulási megállapodás módosítása**

**Györffy Szabolcs polgármester:** ezen társulási megállapodás módosításnál is ugyanaz a helyzet, mint az óvodainál a polgármester neveket, illetve a lakosságszámot kell módosítani. Javasolja a megállapodás módosítás elfogadását.

Köveskál Község Önkormányzata Képviselő-testülete 4 igen szavazattal, ellenszavazat és tartózkodás nélkül az alábbi határozatot hozta:

**KÖVESKÁL KÖZSÉG ÖNKORMÁNYZAT**

**KÉPVISELŐ-TESTÜLETÉNEK**

**134/2019. (XI. 22.) HATÁROZATA**

***Köveskál és Térsége Szennyvíz Társulás társulási megállapodás módosításáról***

Köveskál Község Önkormányzata Képviselő-testülete a Köveskál és Térsége Szennyvíz Társulás Társulási Megállapodását felülvizsgálta.

A Képviselő-testület az előterjesztésben foglaltakkal egyetért és a Társulási megállapodás módosítását és egységes szerkezetét az előterjesztés szerinti tartalommal elfogadja.

A Képviselő-testület felkéri a jegyzőt, hogy a döntést a Társulás Elnöke részére küldje meg.

Felelős: Dr. Szabó Tímea jegyző

Határidő: azonnal.

**8.) Köveskál Fő utcán (465 hrsz) kialakítandó járda (burkolt padka) kiviteli tervének elkészíttetése**

**Györffy Szabolcs polgármester:** a tervező volt kint, végig járták a Fő utcát a most pályázott hosszúság 280 méter, a pályázatban nem szereplő járda hossz 380 méter. A tervező megadta az ajánlatot mindkettő szakaszra 250.000-250.000 Ft összegben. Azt beszélték előzetesen, hogy érdemes lenne a tervezést a teljes hosszúságra elkészíteni azért, hogy ha lesz pályázat, akkor készen állnak és tudnak pályázni. Kérdezi, hogy van-e ezzel kapcsolatosan hozzászólás. Megállapítja, hogy nincsen, ezért javasolja elfogadni az árajánlatot összesen 500.000 Ft összegben.

Köveskál Község Önkormányzata Képviselő-testülete 4 igen szavazattal, ellenszavazat és tartózkodás nélkül az alábbi határozatot hozta:

**KÖVESKÁL KÖZSÉG ÖNKORMÁNYZAT**

**KÉPVISELŐ-TESTÜLETÉNEK**

**135/2019. (XI. 22.) HATÁROZATA**

***Köveskál, Fő utcán kialakítandó járda (burkolt padka)   
kiviteli tervének elkészíttetéséről***

Köveskál Község Önkormányzata Képviselő-testülete elfogadja Süveges Csaba (Hidegkút, Fő utca 43.) egyéni vállalkozó árajánlatát az előterjesztés szerinti tartalommal, összesen bruttó 500.000 Ft (1. tervezési díj: bruttó 250.000 Ft, 2. tervezési díj: bruttó 250.000 Ft) összegben.

A Képviselő-testület vállalja a vállalkozói díj megfizetését Köveskál Község Önkormányzata költségvetésében szereplő tartalék terhére.

Felhatalmazza a polgármestert, hogy a Vállalkozót tájékoztassa a döntésről, és a vállalkozói szerződést aláírja.

Felelős: Györffy Szabolcs Zoltán polgármester

Határidő: azonnal.

**9.) Köveskál 435 hrsz-ú ingatlan vagyon kezelésbe vétele**

**Györffy Szabolcs polgármester:** itt már előkészítésre került a vagyonkezelés. Időközben levelezésben voltak a MNV Zrt-vel, melynek tartalmát ismerteti.

Összefoglalva a levél tartalmát elmondja, hogy a vagyonkezelésbe vételnek azért lenne értelme, mert különben így marad és a rágcsálók csak szaporodnak. Kérdés az, hogy a bontási munkákat mennyire tudnák költséghatékonyan végrehajtani és azt a területet esetleg parkosítani.

**Csonka Alexandra alpolgármester:** nincs más választásuk, mert ha rendbe szeretnék tenni, akkor ez lesz a járható út.

**Györffy Szabolcs polgármester:** csak ez a vagyonkezelésbe vétel a megoldás.

**Csonka Alexandra alpolgármester:** ebből haszna nem fog származni az önkormányzatnak, csak kiadása, de nincs más választás.

**Kranabeth Jenő képviselő:** előny lesz belőle, mert nem lesz állattelep, nem lesz szeméttelep.

**Csonka Alexandra alpolgármester:** ez a jelenlegi állapot borzalmas, már szemből is jelezték, hogy patkányok vannak.

**Györffy Szabolcs polgármester:** most olyan szinten van a dolog, hogy elő van készítve, csak alá kellene írni a vagyonkezelésbe adást.

**Dr. Takács Katalin igazgatási csoportvezető:** ebben a szerződésben nem kevés kötelezettség van az önkormányzat számára, adatszolgáltatás, nyilvántartás, biztosítás kötés, évente könyvvizsgáló.

**Györffy Szabolcs polgármester:** kérdezi, hogy évente adatszolgáltatás szükséges.

**Dr. Takács Katalin igazgatási csoportvezető:** birtokba adáskor biztosítanak egy szoftvert és sok adminisztratív feladat van vele és figyelni kell nagyon, mert kötbéreznek, hogy ha nem történnek meg határidőben a vállalt kötelezettségek.

**Csonka Alexandra alpolgármester:** ha azt szeretnék, hogy a falu kinézzen valahogy, akkor kénytelenek ezt elfogadni.

**Györffy Szabolcs polgármester:** kérdezi, hogy kivitelezhető lesz azzal a szoftverrel.

**Pálffyné Cséri Mónika műszaki ügyintéző:** a pénzügyes kolléganőnek lesz vele plusz feladata, a szoftvert kezelni, illetve az adatszolgáltatást beküldeni az MNV Zrt felé.

**Marton Norbert képviselő:** ebben a formában csak problémát jelent. Később esetlegesen csak fűnyírás lesz, nyilván az is költség.

**Györffy Szabolcs polgármester:** javasolja, hogy aki a Köveskál 435. helyrajzi számú ingatlan vagyonkezelésbe vételével egyetért, kézfeltartással jelezze.

Köveskál Község Önkormányzata Képviselő-testülete 4 igen szavazattal, ellenszavazat és tartózkodás nélkül az alábbi határozatot hozta:

***KÖVESKÁL KÖZSÉG ÖNKORMÁNYZAT***

***KÉPVISELŐ-TESTÜLETÉNEK***

**136/2019. (XI. 22.) HATÁROZATA**

***Köveskál 435. hrsz.-ú ingatlan vagyonkezelésbe vételéről***

Köveskál Község Önkormányzata Képviselő-testülete elhatározza a 8274 Köveskál, 435. hrsz.-ú kivett lakóház, udvar művelési ágú, 461 négyzetméter nagyságú ingatlan ingyenes vagyonkezelésbe való átvételét. Az ehhez szükséges, a Magyar Állam képviseletében eljáró Magyar Nemzeti Vagyonkezelő Zrt-vel kötendő vagyonkezelési szerződés tervezetét megismerte, elfogadja, vállalja az abban foglalt jogok gyakorlását, kötelezettségek teljesítését.

A Képviselő-testület felhatalmazza a Polgármestert a vagyonkezelői szerződés és az ahhoz kapcsolódó, a vagyonkezelésbe vételhez szükséges dokumentumok aláírására.

Felelős: Györffy Szabolcs Zoltán polgármester

Határidő: 2019. december 5.

**10.) Köveskál Község településképének védelméről szóló 18/2017. (XII. 30.)   
önkormányzati rendelet módosítása**

**Györffy Szabolcs polgármester:** a rendelet módosítása kiterjedne a nyílászárók színére, illetve arra, hogy a népi építészeti értéket nem képviselő épületek esetében a tetőhéjalás cserepeslemez is lehet. Továbbá az állami főépítész néhány kitétele kerül módosításra.

**Pálffyné Cséri Mónika műszaki ügyintéző:** most arról dönt a testület, hogy ezen módosításokkal úgy fogadja el a rendeletet, hogy ezzel a tartalommal véleményezésre bocsátja és fel kell tölteni a Lechner véleményezési felületre és ott 21 napja van az államigazgatási szerveknek, hogy megadják a véleményüket. Kell tartani egy lakossági fórumot, ahol a lakosság, illetve a partnerek részt vehetnek és az azt követő 8 napon belül írásban nyújthatnak be észrevételt, javaslatot és utána ezen esetleges véleményekkel és módosításokkal tudja elfogadni a testület.

**Marton Norbert képviselő:** ezt most elfogadja a testület, és utána még legalább 40 nap, amire minden átmegy és utána kerül bele.

**Pálffyné Cséri Mónika műszaki ügyintéző:** ez nem feltétlenül muszáj, hogy ez 40 nap legyen, a 21 nap alatt is meg lehet valamikor tartani ezt a lakossági fórumot. Módosította a testület a szervezeti és működési szabályzatot és így már nem képviselő-testületi ülésként, közmeghallgatásként kell tartani ezt a fórumot, hanem ennek egy egyszerűbb szabályozása van, tehát a 21 nap alatt, ha ez a fórum megtörténik és utána még a plusz 8 nap van, és akár a 22. vagy 23. napon ez elfogadható.

**Marton Norbert képviselő:** kérdezi, hogy a főépítésznek jelen kell lennie ezen a fórumon.

**Pálffyné Cséri Mónika műszaki ügyintéző:** célszerű, hogy jelen legyen, főleg ha valamilyen szakmai kérdés felmerül, akkor ő tud rá válaszolni.

**Györffy Szabolcs polgármester:** ennek a módosításnak az előkészítése is nagyon hosszadalmas folyamat volt. Javasolja a rendelet véleményezésre bocsátását.

Köveskál Község Önkormányzata Képviselő-testülete 4 igen szavazattal, ellenszavazat és tartózkodás nélkül az alábbi határozatot hozta:

***KÖVESKÁL KÖZSÉG ÖNKORMÁNYZAT***

***KÉPVISELŐ-TESTÜLETÉNEK***

**137/2019. (XI. 22.) HATÁROZATA**

***településkép védelméről szóló 18/2017. (XII. 30.)   
önkormányzati rendelet módosításának véleményezéséről***

Köveskál Község Önkormányzata Képviselő-testülete a településkép védelméről szóló 18/2017. (XII. 30.) önkormányzati rendelet módosításának tervezetét megismerte azt a partnerségi egyeztetésben résztvevők számára véleményezésre bocsátja.

**11.) Települési főépítész megbízása**

**Györffy Szabolcs polgármester:** a településképi eljárások lefolytatására, illetve szakmai döntések előkészítésére főépítész alkalmazása válik szükségessé. Javasolja a főépítészi feladatok ellátására vonatkozó árajánlat elfogadását.

Köveskál Község Önkormányzata Képviselő-testülete 4 igen szavazattal, ellenszavazat és tartózkodás nélkül az alábbi határozatot hozta:

***KÖVESKÁL KÖZSÉG ÖNKORMÁNYZAT***

***KÉPVISELŐ-TESTÜLETÉNEK***

**138/2019. (XI. 22.) HATÁROZATA**

***önkormányzati főépítészi feladatok ellátásáról***

Köveskál Község Önkormányzata Képviselő-testülete az önkormányzati főépítészi feladatok ellátására vonatkozó, Konszenzus Pannónia Zrt. (Székhely: 1163 Budapest, Cziráki u.   
26-32., képviseli: Farkas István) részéről benyújtott árajánlatot elfogadja.

Felhatalmazza a Polgármestert, hogy az előterjesztésben szereplő tartalommal a megbízási szerződést aláírja.

Felelős: Györffy Szabolcs Zoltán polgármester

Határidő: azonnal

**12.) Településrendezési eszközök felülvizsgálata**

**Györffy Szabolcs polgármester:** ebben a kérdéskörben már a választások előtt sok mindent elfogadott a testület, viszont két kérelem vonatkozásában elhalasztotta a testület a döntést.   
A 0296/8 helyrajzi számú telek megosztása az egyik. Ez 4200 m2 területű lenne, MVM rendelet szerint általános mezőgazdasági terület övezetében van. Az általános mezőgazdasági terület övezetét a településrendezési eszközök készítése során 95%-ban általános mezőgazdasági területbe, természetközeli területbe vagy közlekedési területbe kell sorolni. A fennmaradó területen nem jelölhető ki az országos településrendezési és építési követelményekről szóló kormányrendeletben különleges beépítésre szánt terület települési területfelhasználási egységként meghatározott területek közül a nagy bevásárlóközpont és nagykiterjedésű kereskedelmi célú terület, valamint a nagy kiterjedésű szállítmányozási, raktározási és logisztikai terület. A két terület esetében külön vizsgálni kell az MVM rendeletben meghatározott arányszám teljesülését. Kérdezi, hogy ez a 95 % miről szól.

**Pálffyné Cséri Mónika műszaki ügyintéző:** ebben a főépítész tudna segíteni. Arról volt szó, hogy lakóövezetbe kell vonni azt a területrészt, amelyen telkek kerülnének kialakításra.

**Györffy Szabolcs polgármester:** van egy utca a telkek mögött és abban a sorban lennének a telkek kialakítva. Ebből öt telket ajánlana fel ingyenesen az önkormányzat részére. Tehát erről kellene szavazni, egyúttal bejelenti a döntéshozatalban való érintettségét. Javasolja, hogy a testület zárja ki a döntéshozatalból.

Köveskál Község Önkormányzata Képviselő-testülete 3 igen szavazattal, ellenszavazat nélkül és 1 tartózkodással az alábbi határozatot hozta:

**KÖVESKÁL KÖZSÉG ÖNKORMÁNYZAT**

**KÉPVISELŐ-TESTÜLETÉNEK**

**139/2019. (XI. 22.) HATÁROZATA**

***döntéshozatalból való kizárásról***

Köveskál Község Önkormányzata Képviselő-testülete a Köveskál 0296/8 helyrajzi számú ingatlan telekalakítási ügyére vonatkozó döntéshozatalból Györffy Szabolcs Zoltán polgármestert – mint az érintettet, az ingatlan tulajdonosát – kizárja.

**Györffy Szabolcs polgármester:** javasolja, hogy aki 0296/8 hrsz-ú ingatlannal kapcsolatos telekalakítást támogatja, kézfeltartással jelezze.

Köveskál Község Önkormányzata Képviselő-testülete 3 igen szavazattal, ellenszavazat és tartózkodás nélkül az alábbi határozatot hozta:

**KÖVESKÁL KÖZSÉG ÖNKORMÁNYZAT**

**KÉPVISELŐ-TESTÜLETÉNEK**

**140/2019. (XI. 22.) HATÁROZATA**

***Településfejlesztési Koncepció és a Településrendezési   
eszközök felülvizsgálatáról***

Köveskál Község Önkormányzatának Képviselő-testülete a településrendezési eszközök felülvizsgálata tekintetében beérkezett, de döntés tekintetében elnapolt kérelmet az alábbiak szerint elfogadja:

* Köveskál 0296/8 helyrajzi számú ingatlan telekalakítási ügyet jóváhagyja.

Köveskál Község Önkormányzatának Képviselő-testülete a Köveskál, 0296/8. hrsz.-ú magántulajdonban lévő legelő művelési ágú ingatlan 4200 négyzetméter nagyságú részén kialakítandó telkek vonatkozásában településrendezési szerződés megkötéséhez hozzájárul.

Felhatalmazza a polgármestert, hogy a települési főépítészt megbízza a településrendezési szerződés tervezet elkészítésével.

Felelős: Györffy Szabolcs Zoltán polgármester

Határidő: folyamatos.

**Györffy Szabolcs polgármester:** a volt polgármesternek volt egy területe, amit a testületet megelőző testülettől elbirtoklással, illetve a testület az elbirtoklást megelőzendő odaadott a néhai Varró Gábornak, ez a kopjafáknak a területe, a Hősök terén. Elkészült egy változási vázrajz és megnézték a földhivatali nyilvántartásban, hogy nem került tulajdonjog bejegyzésre.

**Pálffyné Cséri Mónika műszaki ügyintéző:** ez csak egy tervezetnek tűnik és nem lett végig vezetve az ingatlannyilvántartáson és teljes mértékben önkormányzati tulajdon.

**Györffy Szabolcs polgármester:** ha végig lett volna vezetve, akkor ez a 484. helyrajzi számú ingatlan közös tulajdonban lenne – önkormányzat és magánszemély -, de nem lett végig vezetve a földhivatalon.

**Csonka Alexandra alpolgármester:** kérdezi, hogy ezt az örökösök szeretnék, vagy nem.

**Györffy Szabolcs polgármester:** ezt a kérelmet még a Gábor terjesztette elő.

**Pálffyné Cséri Mónika műszaki ügyintéző:** mivel ez a változás nem lett átvezetve úgy gondolja, hogy ez a kérelem okafogyottá vált.

**Györffy Szabolcs polgármester:** ennek a nagy ellenszenvnek is főleg ez volt az oka a faluban. Most az volt a kérvényben, hogy ez is lakóövezet legyen, hogy egybe lehessen vonni.

**Pálffyné Cséri Mónika műszaki ügyintéző:** nincsen alátámasztó dokumentum.

**Györffy Szabolcs polgármester:** akkor így továbbra is a Hősök tere marad. Szavazásra teszi fel, hogy aki ezt a kérelmet nem támogatja, kézfeltartással jelezze.

Köveskál Község Önkormányzata Képviselő-testülete 4 igen szavazattal, ellenszavazat és tartózkodás nélkül az alábbi határozatot hozta:

**KÖVESKÁL KÖZSÉG ÖNKORMÁNYZAT**

**KÉPVISELŐ-TESTÜLETÉNEK**

**141/2019. (XI. 22.) HATÁROZATA**

***Településfejlesztési Koncepció és a Településrendezési   
eszközök felülvizsgálatáról***

Köveskál Község Önkormányzatának Képviselő-testülete a településrendezési eszközök felülvizsgálata tekintetében beérkezett, de döntés tekintetében elnapolt kérelem vonatkozásában az alábbi döntést hozta:

* 484 és 478/3 hrsz ingatlanok telekhatárrendezése kapcsán övezeti határ igazítása iránti kérelmet nem támogatja.

Felelős: Györffy Szabolcs Zoltán alpolgármester

Határidő: folyamatos

**13.) Szervezeti és Működési Szabályzat módosítása**

**Györffy Szabolcs polgármester:** kérdezi, hogy ez a módosítás mit takar pontosan.

**Dr. Takács Katalin igazgatási csoportvezető:** a szervezeti és működési szabályzat módosítására azért került sor, mert a polgármester úrtól jelzés érkezett, hogy a képvisel-testület a korábban átruházott hatáskört a lakások bérbeadására, hasznosítására vonatkozóan, vissza szeretné vonni képviselő-testületi hatáskörbe és ezért azt a pontot hatályon kívül kell helyezni, amiben átruházásra került a polgármesterre. Erről, amit a mai ülés kapcsán még tudni kell, hogy ez még a mai napon nem tud hatályba lépni, tehát a később tárgyalandó bérleti ügyekben úgy készültek az előterjesztések, hogy a határozati javaslatban az szerepel, hogy a képviselő-testület javaslatot tesz a polgármesternek.

**Györffy Szabolcs polgármester:** az elmondottak szerint javasolja a rendelet módosítás elfogadását.

Köveskál Község Önkormányzata Képviselő-testülete 4 igen szavazattal, ellenszavazat és tartózkodás nélkül az alábbi rendeletet alkotta:

**KÖVESKÁL KÖZSÉG ÖNKORMÁNYZAT**

**KÉPVISELŐ-TESTÜLETÉNEK**

**23/2019. (XII. 05.) ÖNKORMÁNYZATI RENDELETE**

**a Képviselő-testület szervezeti és működési szabályzatáról szóló 13/2013. (X. 2.) önkormányzati rendelete módosításáról**

**14.) Vegyes ügyek**

1. **Berki Tibor és Berki Tiborné kérelme**

**Györffy Szabolcs polgármester:** Berki Tiborné kérelemmel fordult a testülethez, hogy fiát a Kővágóörsi u. 2. szám alatti orvosi lakásba hazahozhassa. Ehhez szükséges az önkormányzat részéről egy hozzájárulás. Javasolja, hogy aki ezzel egyetért kézfeltartással jelezze.

Köveskál Község Önkormányzata Képviselő-testülete 4 igen szavazattal, ellenszavazat és tartózkodás nélkül az alábbi határozatot hozta:

**KÖVESKÁL KÖZSÉG ÖNKORMÁNYZAT**

**KÉPVISELŐ-TESTÜLETÉNEK**

**142/2019. (XI. 22.) HATÁROZATA**

***Köveskál, Kővágóörsi u. 2. szám alatti lakás használatáról***

Köveskál Község Önkormányzata Képviselő-testülete javasolja, hogy a Polgármester átruházott hatáskörben járuljon hozzá a Köveskál, Kővágóörsi u. 2. szám alatti lakást bérlők részére, hogy a lakást használók száma 1 fővel növekedjen, azaz gyermekük, Németh Tamás Köveskál, Kővágóörsi u. 2. szám alatti lakásba költözhessen.

Felhívja a polgármestert, hogy a hozzájárulásról Berki Tibor és Berki Tiborné kérelmezőt értesítse.

Felelős: Györffy Szabolcs Zoltán polgármester.

Határidő: azonnal.

1. **Fő utca 3-5-7-9. számú házak előtt vízelvezetés megoldása**

**Györffy Szabolcs polgármester:** beérkezett egy kérelem, hogy a Fő utca 3-5-7-9. számú házak előtt az önkormányzat az útpadkát javította. A kérelmezők azt kérik, hogy betonozott vízelvezető árok lenne a megoldás. Erre azt tudja mondani, hogy ha tavasszal elindul a járda dolog és a munkákba az önkormányzat is részt tudna vállalni vállalkozón keresztül akkor esetleg az a szakasz is elkészülne erősített járdával akkor megoldódna ez a dolog. Tehát ezt megpróbálják tavaszra betervezni.

**Csonka Alexandra alpolgármester:** akkor egy olyan választ kellene a kérelmezőknek írni, hogy a tavasszal az önkormányzat visszatér a problémára.

**Györffy Szabolcs polgármester:** tehát akkor a járdaépítés függvényében tudnak ebben a tavasszal előre lépni.

1. **Timár Géza lakásbérleti ügye**

**Györffy Szabolcs polgármester:** Timár Géza kiköltözik a Fő utca 23. szám alatti lakásból és ezzel összefüggésben a Fő utca 1. szám alá történő átköltözésével kapcsolatban bérleti szerződést kell kötni. A Fő utca 23. szám alatti jogcím nélküli lakáshasználatot pedig megszüntetnék.

**Pálffyné Cséri Mónika műszaki ügyintéző:** a Fő utca 1. szám alatti lakásnál javaslatot tehet a testület, hogy mikortól adja bérbe, illetve a bérleti díjat is meg kellene határozni, továbbá az időtartamot is.

**Csonka Alexandra alpolgármester:**  december 1-től, 400 Ft/m2 összegben, 2 évre.

**Györffy Szabolcs polgármester:** javasolja az elhangzott időpontok és összeg elfogadását.

Köveskál Község Önkormányzata Képviselő-testülete 4 igen szavazattal, ellenszavazat és tartózkodás nélkül az alábbi határozatot hozta:

**KÖVESKÁL KÖZSÉG ÖNKORMÁNYZAT**

**KÉPVISELŐ-TESTÜLETÉNEK**

**143/2019. (XI. 22.) HATÁROZATA**

***Fő u. 1. szám alatti ingatlanon lévő 1. számú lakás bérbe adásáról***

Köveskál Község Önkormányzata Képviselő-testülete javasolja, hogy a Polgármester átruházott hatáskörben Tímár Géza 8274 Köveskál, Fő u. 23. szám alatti lakossal 2019. december 01. napjától kezdődően 2 év időtartamra 400 Ft/négyzetméter/hó bérleti díj megállapításával, a Köveskál, Fő u. 1. szám alatti ingatlanon lévő 1. számú lakás bérleti jogára vonatkozóan bérleti szerződést kössön.

1. **Szabó Zsuzsanna lakásbérleti ügye**

**Györffy Szabolcs polgármester:** Szabó Zsuzsanna gyermeket vár a Péterrel és a jelenlegi lakásuk mérete nem teszi lehetővé az újszülött fogadását, illetve a védőnő nem engedélyezi. Bármilyen lakást el tudnának fogadni. Kérdezi a testületet, hogy el tudják-e fogadni, hogy a Fő utca 23. számú lakásra 6 hónapos szerződést kötnének.

**Marton Norbert képviselő:** eddig úgy volt, hogy a Fő utca 23-ba a Somogyiék mennek.

**Györffy Szabolcs polgármester:** de ők nem akarnak, újra és újra kijelentették, hogy semmiképpen. Azt lehetne, hogy december 1-től, vagy január 1-től egy pár hónapra a Szabó Zsuzsáék és akkor, amikor a tetőfelújítás megkezdődik, akkor pedig a Somogyiék mennének a Fő utca 23-ba.

**Marton Norbert képviselő:** kérdezi, hogy akkor hova fognak menni a Szabó Zsuzsáék.

**Györffy Szabolcs polgármester:** azt majd el kell dönteni, de ők szeretnének megpályázni egy 60.000 Ft-os új lakást.

**Csonka Alexandra alpolgármester:** kérdezi, hogy akkor a Fő utca 23-ra mennyit fizetnének.

**Györffy Szabolcs polgármester:** arra meg kellene szabni egy díjat, mert a mostani 10.000 Ft nagyon kevés. Előre kellene gondolkodni, mert egyrészt van benn kettő kérelem egyrészt hosszú távon a Szabó Zsuzsáék, aki jelenleg beadta, a másik pedig a Berki Tiborék, mindkettő a 60.000 Ft-os bérleti díjra készül.

**Marton Norbert képviselő:** ezzel az a problémája, hogy akik eddig voltak bérlők lelakták az önkormányzat épületeit, nagyon nehezen mentek el.

**Csonka Alexandra alpolgármester:**  ha beengednek egy idegent nem tudhatják, hogy milyen életvitelt folytat.

**Györffy Szabolcs polgármester:** akkor december 1-től 6 hónapra.

**Csonka Alexandra alpolgármester:** ha a Timár Géza kiköltözik, akkor azt a lakást ki fogja kifesteni.

**Györffy Szabolcs polgármester:** lehet, hogy így is elfogadják.

**Csonka Alexandra alpolgármester:** akkor tegyék maguknak rendbe, december 1-től bérbe veheti és kifesti, 6 hónapra 300 Ft/m2 összegben.

**Györffy Szabolcs polgármester:** kéri, hogy aki az elhangzott javaslattal egyetért, kézfeltartással jelezze.

Köveskál Község Önkormányzata Képviselő-testülete 4 igen szavazattal, ellenszavazat és tartózkodás nélkül az alábbi határozatot hozta:

**KÖVESKÁL KÖZSÉG ÖNKORMÁNYZAT**

**KÉPVISELŐ-TESTÜLETÉNEK**

**144/2019. (XI. 22.) HATÁROZATA**

***Fő u. 23. szám alatti lakás bérbe adásáról***

Köveskál Község Önkormányzata Képviselő-testülete javasolja, hogy a Polgármester átruházott hatáskörben Szabó Zsuzsanna Köveskál, Köves u. 4. szám alatti lakossal 2019. december 01. napjától kezdődően 6 hónap időtartamra 300 Ft/négyzetméter/hó bérleti díj megállapításával, a Köveskál, Fő u. 23. szám alatti lakás bérleti jogára vonatkozóan bérleti szerződést kössön.

1. **Megbízási keretszerződés Dr. Palásthy Julianna ügyvéddel**

**Györffy Szabolcs polgármester:** van egy megbízási keretszerződés tervezet az ügyvédnővel, mely arról szól, hogy rendelkezésre fog állni úgy, ahogy eddig. Nem kéri havi rendelkezésre állási díjat, csak az adott üggyel kapcsolatos díjat kéri. 15.000 Ft az óradíja általában egy vagy két órát szokott kérni. Kérdezi, hogy ezzel kapcsolatosan van-e észrevétel. Megállapítja, hogy nincsen, ezért javasolja a keretszerződés elfogadását.

Köveskál Község Önkormányzata Képviselő-testülete 4 igen szavazattal, ellenszavazat és tartózkodás nélkül az alábbi határozatot hozta:

**KÖVESKÁL KÖZSÉG ÖNKORMÁNYZAT**

**KÉPVISELŐ-TESTÜLETÉNEK**

**145/2019. (XI. 22.) HATÁROZATA**

***megbízási keretszerződés elfogadásáról***

Köveskál Község Önkormányzata Képviselő-testülete Dr. Palásthy Julianna egyéni ügyvéddel (1055 Budapest, Szalay u. 5/a.) kötendő megbízási keretszerződést jóváhagyja.

Felhatalmazza a polgármestert a megbízási szerződés aláírására.

Felelős: Györffy Szabolcs Zoltán polgármester.

Határidő: azonnal.

1. **Pődör Dezső feljáró léckerítéssel történő ellátás iránti kérelme**

**Györffy Szabolcs polgármester:** van egy olyan kérelem, hogy a Pődör Dezső kéri, hogy a feljárót, ami ott van a Fő utca 1-ben szeretné ugyanolyan léckerítéssel ellátni, ahogyan a tároló előtti kerítésen is van.

**Marton Norbert képviselő:** az a korlát nem úgy lett kialakítva, hogy arra bármit feltegyen, miért akar arra léckerítést, mi azzal a problémája. Teteje van, amire könyökölhet, ha arra rá akar tenni egy fát, azt csak fölé tudja lógatni.

**Györffy Szabolcs polgármester:** tetőlécet akar felfogatni és arra akarja felfúrni a léceket, csak a vasig. Akkor olyan döntést kellene hozni, a kérelmező általi kivitelezést a testület nem támogatja, önkormányzati kivitelezésben kívánják megoldani és az ütemezést majd a lehetőségek szerint tudják meghatározni. Javasolja, hogy aki ezzel egyetért, kézfeltartással jelezze.

Köveskál Község Önkormányzata Képviselő-testülete 4 igen szavazattal, ellenszavazat és tartózkodás nélkül az alábbi határozatot hozta:

**KÖVESKÁL KÖZSÉG ÖNKORMÁNYZAT**

**KÉPVISELŐ-TESTÜLETÉNEK**

**146/2019. (XI. 22.) HATÁROZATA**

***Pődör Dezső léckerítés elhelyezés iránti kérelméről***

Köveskál Község Önkormányzata Képviselő-testülete Pődör Dezső Köveskál, Fő utca 1. szám alatti lakos, bérlő kérelmét a mozgáskorlátozott feljáró - kérelmező általi kivitelezésben - léckerítéssel történő ellátása vonatkozásában nem támogatja. Az önkormányzat saját kivitelezésében kívánja megoldani a kerítéssel való ellátást, melynek időpontját a későbbiek során tudja meghatározni.

Felhatalmazza a polgármestert, hogy a döntésről Pődör Dezső kérelmezőt értesítse.

Felelős: Györffy Szabolcs Zoltán polgármester.

Határidő: azonnal.

1. **Vízelvezetési problémák**

**Györffy Szabolcs polgármester:** a Csíkházi utcában van egy gond, hogy az utca magasabban van, mint két oldalt a telkek és befolyik a víz. Ott ki kellene menni a helyszínre, egyeztetni kellene egy időpontot, hogy megnézzék, hogy milyen megoldást tudnának elképzelni. Elég hosszú az az utca, az Ifjúság utcára nem lehet kivezetni ott is van elég víz, felfelé a közben ott emelkedik, a Henyei utcára nem nagyon lehet. Esetleg egy szikkasztót lehetne készíteni, ahol elég nagy az önkormányzati terület van.

**Marton Norbert képviselő:** kérdezi, hogy magánterületre nem lehet szikkasztót csinálni, a Móniékhoz folyik be az összes víz, mert ők vannak a legmélyebben.

**Györffy Szabolcs polgármester:** megkérdezik a magánszemélyeket és megpróbálják önkormányzati kivitelezésben, esetlegesen egy mély akna kiépítésével.

**h)**  **551 hrsz-ú ingatlan kimérése**

**Pálffyné Cséri Mónika műszaki ügyintéző:** jelezte a polgármester úr, hogy az 551 helyrajzi számú utat szükséges lenne kiméretni. Erről kellene dönteni.

**Györffy Szabolcs polgármester:** az utca nagyon le van szűkölve és el fog veszni az önkormányzati terület, kérdés, hogy mennyit fordítsanak rá. Van egy olyan lehetőség, hogy ez az erdész ki tudná mérni, de az nem hivatalos kimérés. Inkább azt javasolja, hogy kérjenek be árajánlatot az 551 helyrajzi számú ingatlan kimérése ügyében.

Köveskál Község Önkormányzata Képviselő-testülete 4 igen szavazattal, ellenszavazat és tartózkodás nélkül az alábbi határozatot hozta:

**KÖVESKÁL KÖZSÉG ÖNKORMÁNYZAT**

**KÉPVISELŐ-TESTÜLETÉNEK**

**147/2019. (XI. 22.) HATÁROZATA**

***551 helyrajzi számú út kiméréséről***

Köveskál Község Önkormányzata Képviselő-testülete a Köveskál 551 helyrajzi számú út kimérésére árajánlatot kér be.

Felhatalmazza a polgármestert az árajánlatok beszerzésére.

Felelős: Györffy Szabolcs Zoltán polgármester.

Határidő: azonnal.

**i) Alsó temetőben csap kialakítása**

**Pálffyné Cséri Mónika műszaki ügyintéző:** szándékát fejezte ki a képviselő-testület, hogy az alsó temetőben ivóvíz csapot alakítana ki és ehhez szükséges egy döntés.

**Györffy Szabolcs polgármester:** a lakosság részéről egyre több igény merül fel egy ivóvíz csap kialakítására, melyet a Református temető végére kellene elhelyezni és akkor mindkettő temető tudná használni. Árajánlatot kellene kérni.

**Pálffyné Cséri Mónika műszaki ügyintéző:** terveztetni szükséges mindenképpen, a temető déli felén fut a vezeték és onnan lehetne lecsatlakoztatni.

**Györffy Szabolcs polgármester:** javasolja erre a célra árajánlat beszerzését.

Köveskál Község Önkormányzata Képviselő-testülete 4 igen szavazattal, ellenszavazat és tartózkodás nélkül az alábbi határozatot hozta:

**KÖVESKÁL KÖZSÉG ÖNKORMÁNYZAT**

**KÉPVISELŐ-TESTÜLETÉNEK**

**148/2019. (XI. 22.) HATÁROZATA**

**ivóvíz csap kialakításáról**

Köveskál Község Önkormányzata Képviselő-testülete az alsó temetőben ivóvíz csap kialakítását tervezi.

Felhatalmazza a polgármestert, hogy a csap kialakítása vonatkozásában árajánlatokat szerezzen be.

Felelős: Györffy Szabolcs Zoltán polgármester.

Határidő: azonnal.

**Györffy Szabolcs polgármester:** megköszöni a részvételt és az ülést 9:50 órakor bezárja.

K.m.f.

Györffy Szabolcs dr. Szabó Tímea

polgármester jegyző

A jegyzőkönyv tartalmáért felelős jelenlévő lévő:

Dr. Takács Katalin

igazgatási csoportvezető